
Az egész életen át tartó tanulás szerepe a munkajogban, különös tekintettel a képzési szabadság dilemmájára és a tanulmányi szerződésre

Kulcsszavak: egész életen át tartó tanulás, tanulmányi szerződés, fizetett képzési szabadság, képzéshez való alanyi jog, de lege ferenda
A dolgozat fő hipotézise, hogy a magyar munkajog rendszere nem támogatja megfelelő módon az egész életen át tartó tanulás szakpolitikai céljának megvalósulását, a fizetett képzési szabadság jogintézménye tekintetében pedig joghézag mutatkozik.
A dolgozat célja, hogy átfogó képet adjon a lifelong learning jelenségéről, nemzetközi trendjeiről, a munkajogban betöltött szerepéről, valamint a kapcsolódó hazai jogintézményekről. Célként tűztem ki a fizetett képzési szabadság kapcsán felmerülő joghézag feltárását, illetve de lege ferenda javaslattal történő kitöltését.
A dolgozat három fókuszpont köré épül fel.
Elsőként feltáró, elemző kutatási módszer révén bemutatásra került az egész életen át tartó tanulás jelentése, munkajogi vonatkozása, illetve a releváns nemzetközi, európai, európai uniós jogforrások és a hazai szakpolitikai keretek rendszere.
Másodsorban – a képzésben való részvétel munkajogban megjelenő lehetséges jogalapjainak elemző ismertetését követően – a tanulmányi szerződésre vonatkozó szabályozás bemutatása során a bírói gyakorlat sarokpontjait helyeztem a középpontba. Felhasználásra kerültek többek között a Kúria joggyakorlat elemző csoportjának releváns vizsgálati eredményei, az 1/2019. KMK vélemény. Különböző jogértelmezési módszerekkel vizsgáltam, hogy a képzésben való részvétel idejére az Mt. alapján megilleti-e a munkavállalót a díjazás. Az ILO Egyezmények és Ajánlások Alkalmazását Felügyelő Szakértői Bizottsága 2019-ben elfogadott, Magyarországnak intézett közvetlen felhívásában ugyanis nem találta kielégítőnek a hazai tanulmányi szerződésre vonatkozó szabályozást, és jelezte, nem alapulhat kizárólag a felek megállapodásán a képzési szabadság. Problémaként azonosítottam, hogy az Mt. nem tartalmaz explicit rendelkezést a fizetett képzési szabadságról, megállapítottam a fennálló joghézagot.
Harmadsorban, a jogösszehasonlítás módszerével a V4 országok képzési szabadságra vonatkozó megoldásait vizsgáltam azzal a céllal, hogy alapul szolgáljanak a de lege ferenda javaslatomhoz, amely a – nemzetközi szakirodalom által is propagált – ún. „egyéni képzési számla” egyes elveit hordozza magán: képzéshez való alanyi jog a munkavállalók számára, költségmegosztás, „hordozhatóság” és szociális párbeszéd. A lifelong learning terén az egyéni tanulási számlát tartom a jövőbeli irányt meghatározó jogintézménynek, azonban a de lege ferenda javaslatom realistább, és mindenekelőtt a fizetett képzési szabadság magyar munkajogba való bevezetése mellett érvel.



